«Вагъуэ цIыкIухэр» аргуэру пашэ мэхъу
Шэджэм щIыналъэм хыхьэ Нартан къуажэм лъэпкъ къафэхэмкIэ и «Вагъуэ цIыкIухэр» сабий ансамблыр (художественнэ унафэщIыр Къурашэ Эдикщ) пашэ щыхъуащ Сочэ къалэм иджыблагъэ щекIуэкIа урысейпсо грант зэпеуэм.
Урысейм и щIыналъэ зэмылIэужьыгъуэхэм (Москва, Санкт-Петербург, Новосибирск, Севастополь, Самарэ, Омск, Улан-Удэ, нэгъуэщI къалэхэм) щыщ гуп нэхъыфIхэр зыхэта зэхьэзэхуэм къэфакIуэ куэдым я зэфIэкIхэр наIуэ щащIыну Iэмал яIащ. Къэбэрдей-Балъкъэрым и цIэкIэ абы утыку къыщихьа «Вагъуэ цIыкIухэр» сабий ансамблым (ныбжьыщIэ 39-рэ) хъарзынэу зыкъигъэлъэгъуащ. Абы зэпеуэм къафитI щигъэзэщIащ — Уэркъ къафэмрэ Мэлыхъуэхэм я къафэмрэ.
Нартан къуажэм икIа къэфакIуэ ныбжьыщIэхэм я зэфIэкIым куэд дихьэ-хащ икIи Iэгуауэшхуэ хуаIэтащ. Концертым кърихьэлIахэр абыхэм хагъэгъуэзащ адыгэ къафэ гъуазджэм и дахагъэм, и мыхьэнэм, Къэбэрдей-Балъкъэрым и хабзэхэмрэ къафэмрэ хуаIэ лъагъуныгъэм.
Зэпеуэм кърикIуахэр зэхалъхьэжа нэужь, наIуэ къэхъуащ Нартан къуажэм и «Вагъуэ цIыкIухэр» сабий ансамблыр абы пашэ зэрыщыхъуар. Ансамблым къыхуагъэфэщащ щIыхь тхылъым и япэ нагъыщэмрэ кубокымрэ, ахъшэ саугъэт щхьэхуэр. КъищынэмыщIауэ, ар ирагъэблэгъащ щIымахуэм и кIэхэм Дыгъэмыс щекIуэкIыну зэхьэзэхуэм хэтыну.
Къурашэ Эдик зэрыжиIэмкIэ, къыхуагъэфэща ахъшэ саугъэтыр трагъэкIуэдэнущ гупыр зыхэтыну зэхьэзэхуэхэм зыхуэгъэхьэзырыным, утыку зэрит фащэхэр зэрахъуэкIыным.
— Фестивалхэм мыхъуу, зэпеуэхэм нэхъыбэу дызэрыхэтынырщ сыт щыгъуи дызыхущIэкъур. Абы ныбжьыщIэхэм Iэмал кърат я зэфIэкIхэр къапщытэжыну, нэгъуэщIхэм ехьэехуэну, — жеIэ Къурашэ Эдик.
Гупым щыщ языныкъуэ ныбжьыщIэхэр къафэ гъуазджэм хуабжьу дихьэхащ. Къэбгъэлъагъуэмэ, илъэсих зэрыхъурэ ансамблым хэт Ныр Эвелинэ и гъащIэр къафэншэу и нэгу къыхущIэгъэхьэркъым.
— Къафэм и мызакъуэу лъэпкъ хабзэмрэ нэмысымрэ дыхуагъасэ, — жеIэ Амщокъуэ Идар.
Ансамблым хэтхэмрэ абыхэм я адэ-анэхэмрэ къэфакIуэхэм я ехъулIэныгъэр зи фIыщIэу къалъытэр я унафэщI Къурашэ Эдикщ. Ар и къару емыблэжу тхьэмахуэм плIэ сыхьэт щырыщкIэ ныбжьыщIэхэм ядолажьэ. Апхуэдэ Iуэху бгъэдыхьэкIэм кърикIуащ щIыналъэ, урысейпсо, дунейпсо зэхьэзэхуэхэм гупыр мызэ-мытIэу адрейхэм зэрыщефIэкIар.
ТЕКIУЖЬ Заретэ.
